Document ID: 32005R0257

PADOMES REGULA (EK, EURATOM) Nr. 257/2005
(2005. gada 4. februāris),
ar ko nosaka korekcijas koeficientus, kurus no 2004. gada 1. jūlija piemēro trešās valstīs strādājošo Eiropas Kopienu ierēdņu, līgumdarbinieku un pagaidu darbinieku atalgojumam, kā arī atalgojumam konkrētiem ierēdņiem, kas paliek amatā desmit jaunajās dalībvalstīs uz laiku ne ilgāku par piecpadsmit mēnešiem pēc pievienošanās
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Eiropas Atomenergijas dibināšanas līgumu,
ņemot vērā Eiropas Kopienu Civildienesta noteikumus un sistēmu, ko piemēro citiem Kopienu darbiniekiem, kā noteikts Regulā (EEK, Euratom, EOTK) Nr. 259/68 (1), un jo īpaši to X pielikuma 13. panta pirmo daļu,
ņemot vērā 2003. gada Pievienošanās aktu, un jo īpaši tā 33. panta 4. punktu,
ņemot vērā Komisijas priekšlikumu,
tā kā:
(1)
Ir atbilstīgi ņemt vērā dzīves dārdzības izmaiņas trešās valstīs un no 2004. gada 1. jūlija attiecīgi noteikt korekcijas koeficientus atalgojumam, ko izmaksā darba vietas valsts valūtā Eiropas Kopienu ierēdņiem, līgumdarbiniekiem un pagaidu darbiniekiem, kuri strādā trešās valstīs, kā arī atalgojumam konkrētiem ierēdņiem, kas paliek amatā desmit jaunajās dalībvalstīs uz laiku ne ilgāku par piecpadsmit mēnešiem pēc 2004. gada 1. maija.
(2)
Korekcijas koeficienti, kas piemēroti maksājumiem, pamatojoties uz Regulu (EK, Euratom) Nr. 1785/2004 (2), var palielināt vai samazināt atalgojumu ar atpakaļejošu datumu.
(3)
Ja jaunie korekcijas koeficienti palielina atalgojumu, būtu jāparedz palielinājums ar atpakaļejošu datumu.
(4)
Ja jaunie korekcijas koeficienti samazina atalgojumu, būtu jāparedz pārmaksātās summas atgūšana par laikposmu no 2004. gada 1. jūlija līdz šīs regulas spēkā stāšanās dienai.
(5)
Būtu jāparedz, ka iespējamo pārmaksas atgūšanu var attiecināt ne vairāk kā uz sešu mēnešu laika posmu pirms šīs regulas spēkā stāšanās dienas un ka pārmaksu var atgūt ne ilgāk kā divpadsmit mēnešu laikā, skaitot no šīs regulas spēkā stāšanās dienas, līdzīgi kā to korekcijas koeficientu gadījumā, ko Kopienā piemēro Eiropas Kopienu ierēdņu un citu darbinieku atalgojumam un pensijām,
IR PIEŅĒMUSI ŠO REGULU.
1. pants
Korekcijas koeficienti, ko no 2004. gada 1. jūlija piemēro trešās valstīs strādājošo Eiropas Kopienas ierēdņu, līgumdarbinieku un pagaidu darbinieku atalgojumam, kā arī atalgojumam konkrētiem ierēdņiem, kas paliek amatā desmit jaunajās dalībvalstīs uz laiku ne ilgāku par piecpadsmit mēnešiem pēc pievienošanās, un ko izmaksā darbavietas valsts valūtā, ir noteikti pielikumā.
Atalgojuma aprēķināšanā piemērotos valūtas maiņas kursus nosaka saskaņā ar Finanšu regulas izpildes noteikumiem, un tie atbilst valūtas maiņas kursam, kas bijis spēkā šā panta pirmajā nodaļā minētajā datumā.
2. pants
1. Iestādes veic maksājumus ar atpakaļejošu datumu, ja pielikumā noteiktie korekcijas koeficienti palielina atalgojumu.
2. Iestādes ar atpakaļejošu datumu samazina atalgojumu, ja pielikumā paredzētie korekcijas koeficienti samazina atalgojumu, laikposmā no 2004. gada 1. jūlija līdz šīs regulas spēkā stāšanās dienai.
Korekcijas ar atpakaļejošu datumu, kas ietver pārmaksātās summas atgūšanu, piemēro laikposmam, kas nepārsniedz sešus mēnešus pirms šīs regulas spēkā stāšanās dienas. Pārmaksu atgūst ne vairāk kā divpadsmit mēnešu laikā, skaitot no tās pašas dienas.
3. pants
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2005. gada 4. februārī

Labels: 10
9
5
15